Kissakosken kanavan entinen paperitehdas Hirvensalmella, etualalla 2010-luvulla rakennettua kalatietä.
**Kissakoski** on kylä Hirvensalmen kunnassa Etelä-Savon maakunnassa. Kylä sijaitsee linnuntietä runsaan kahden kilometrin päässä Hirvensalmen kirkolta lounaaseen. Kissakosken teollisuusmiljö ja asutus muodostui paljolti vuosina 1831–1854 rakennetun, 1,1 kilometriä pitkän Kissakosken kanavan ympärille. Paikalla sijaitsi ennen avokanavaa koski, jonka putouskorkeus oli yli 4 metriä. Kanavalla laskettiin Puulan vedenpintaa ja käännettiin sen lasku Kymijoen vesistöön kulkemaan Päijänteen sijaan Mäntyharjun reitin kautta. Kissakosken kanava yhdistää toisiinsa idänpuoleisen, Puulan kanssa samalla tasolla olevan Liekuneen ja lännenpuoleiseen, alempana sijaitsevaan Vahvajärveen.

Kissakosken kanava on vanhimpia Suomessa 1800-luvun alussa virinneen koskenperkaus- ja kanavoimishankkeen ilmentymiä. Kanava ja tehdasympäristö on luokiteltu valtakunnallisesti merkittäväksi rakennusperinnön ympäristöksi. Kanava lähistöineen liittyy myös 1900-luvun alun puunjalostusteollisuuden vaiheisiin. Kosken rannalle perustettiin vuonna 1907 Kissakoski Oy. Kissakosken laajasta, metsäiseen ympäristöön 1900-luvun alussa syntyneestä teollisuusyhdyskunnasta muistuttaa kansakoulu (1916), Kissakosken paperitehtaan punatiilinen tuotantorakennus 1920-luvulta, Kissakosken voimalaitos (1932) sekä arkkitehti Waldemar Aspelinin suunnittelemat, tehtaaseen liittyvät johtajiston ja työväen asuinrakennukset.

Tehdastilat tilat ovat nykyisin yrityskäytössä ravintolan, kalanjalostamon sekä valokuvausstudion muodossa. Näiden ohella tiloissa on sähköntuotantoa ja sen historiaa kuvaava näyttely. Kissakosken kanavan uusi voimala otettiin käyttöön toukokuussa 2012. Voimalaitokseen rakennettiin samalla luonnonpuroa jäljittelevä kalatie. Kanava-alueen läheisyydessä kulkee luontopolku laavuineen. Koulu lakkautettiin vuonna 2011. Koulurakennus sekä kanavanvarren asuinrakennukset ovat nykyään yksityisomistuksessa.

* Kissakosken kanavaa.Kissakosken kanavaa.
* Kissakosken entinen paperitehdas, nykyisin tiloissa toimii ravintola. Kissakosken entinen paperitehdas, nykyisin tiloissa toimii ravintola.
* Kissakosken kanavan uusittua voimalaitosta.Kissakosken kanavan uusittua voimalaitosta.

Lähteet
-------

1. ↑  Kissakoski (myös Asutusnimihakemiston sivulle linkitetty MML:n Nimistön tietokortti: Kissakoski) *Asutusnimihakemisto*. Kotimaisten kielten keskus, kotus.fi. Viitattu 20.7.2021.
2. 1 2 3  Hirvensalmi - Kissakosken kanava ja tehdasalue Etelä-Savon kulttuuriperintötietokanta, esku.fi. Viitattu 20.7.2021.
3. 1 2 3  Kissakoski (s. 165) *Suomalainen paikannimikirja*. Kotimaisten kielten keskus, kotus.fi. Viitattu 20.7.2021.
4. 1 2  Kissakosken kanava ja tehdasalue Museovirasto, rky.fi. Viitattu 20.7.2021.
5. ↑  Kulttuuriperintökohteita Mikkelin seudulla (pdf) (Hirvensalmi, s. 8-9) *Mikkelin seudun kulttuuriperintöohjelma, hanke 2012*. seutu.wikimikkeli.fi. Viitattu 20.7.2021.
6. 1 2  Hirvensalmi - Kissakosken paperitehdas ja voimalaitos Etelä-Savon kulttuuriperintötietokanta, esku.fi. Viitattu 20.7.2021.
7. 1 2  Hirvensalmi - Kissakosken koulu Etelä-Savon kulttuuriperintötietokanta, esku.fi. Viitattu 20.7.2021.
8. 1 2  Hirvensalmi - Zilliacuksen huvila Etelä-Savon kulttuuriperintötietokanta, esku.fi. Viitattu 20.7.2021.
9. 1 2  Hirvensalmi - Jugendtila Etelä-Savon kulttuuriperintötietokanta, esku.fi. Viitattu 20.7.2021.
10. 1 2  Hirvensalmi - Suvikumpu Etelä-Savon kulttuuriperintötietokanta, esku.fi. Viitattu 20.7.2021.
11. 1 2  Hirvensalmi - Mäntylä Etelä-Savon kulttuuriperintötietokanta, esku.fi. Viitattu 20.7.2021.
12. ↑  Nähtävyydet hirvensalmi.fi. Viitattu 20.7.2021.
13. 1 2  Kissakosken kanavasta alkoi tarina, joka on osa suomalaista teollisuushistoriaa *ravintolakissakoski.fi*. Viitattu 20.7.2021.
14. ↑  Kissakosken tehdasstudio (Valokuvausstudio Kissakosken tehdasrakennuksessa) *kissakoski.fi*. Viitattu 8.5.2022.
15. ↑  Hirvensalmi yritykset *hirvensalmi.fi*. Viitattu 8.5.2022.
16. 1 2  Kissakosken voimalasta sähköä huhtikuussa  9.3.2012. yle.fi. Viitattu 20.7.2021.
17. ↑  Hirvensalmi 2021 (s. 20-21 mm. Kissakosken luontopolusta ja laavusta) hirvensalmi.fi. Viitattu 20.7.2021.